CELEX: 32018R0164
Language: mt
Date: 2018-02-02 00:00:00
Title: Regolament ta' Implimentazzjoni tal-Kunsill (UE) 2018/164 tat-2 ta' Frar 2018 li jimplimenta l-Artikolu 22(1) tar-Regolament (UE) 2015/735 dwar miżuri restrittivi fid-dawl tas-sitwazzjoni fis-Sudan t'Isfel

3.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 31/1
            
         REGOLAMENT TA' IMPLIMENTAZZJONI TAL-KUNSILL (UE) 2018/164
   tat-2 ta' Frar 2018
   li jimplimenta l-Artikolu 22(1) tar-Regolament (UE) 2015/735 dwar miżuri restrittivi fid-dawl tas-sitwazzjoni fis-Sudan t'Isfel
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) 2015/735 tas-7 ta' Mejju 2015 dwar miżuri restrittivi fid-dawl tas-sitwazzjoni fis-Sudan t'Isfel, u li jħassar ir-Regolament (UE) Nru 748/2014 (1), u b'mod partikolari l-Artikolu 22(1) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fis-7 ta' Mejju 2015, il-Kunsill adotta r-Regolament (UE) 2015/735.
            
         
               (2)
            
            
               Fid-dawl tas-sitwazzjoni umanitarja u ta' sigurtà dejjem tiħżien fis-Sudan t'Isfel, u b'kont meħud tan-nuqqas ta' impenn għall-proċess ta' paċi minn xi atturi, kif jidher mill-ksur ripetut tal-ftehim ta' Waqfien tal-Ostilitajiet iffirmat fil-21 ta' Diċembru 2017, jenħtieġ li jiżdiedu tliet persuni mal-lista ta' persuni u entitajiet soġġetti għall-miżuri restrittivi fl-Anness II għar-Regolament (UE) 2015/735.
            
         
               (3)
            
            
               Jenħtieġ għalhekk li l-Anness II għar-Regolament (UE) 2015/735 jiġi emendat skont dan,
            
         ADOTTA DAN IR-REGOLAMENT:
   Artikolu 1
   L-Anness II għar-Regolament (UE) 2015/735 huwa b'dan emendat kif indikat fl-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta' Frar 2018.
      
         
            Għall-Kunsill
         
         
            Il-President
         
         E. ZAHARIEVA
      
   
   
      (1)  ĠU L 117, 8.5.2015, p. 13.
   
      ANNESS
      Il-persuni li ġejjin għandhom jiżdiedu mal-lista li tinsab fl-Anness II għar-Regolament (UE) 2015/735:
      
         
                      
                  
                  
                     Isem
                  
                  
                     Informazzjoni ta' identifikazzjoni
                  
                  
                     Raġunijiet
                  
                  
                     Data tal-inklużjoni fil-lista
                  
               
                     “1.
                  
                  
                     Paul Malong
                  
                  
                     Data tat-twelid: 2 ta' Jannar 1962; 12 ta' April 1960; 4 ta' Diċembru 1960; 30 ta' Jannar 1960.
                     Post tat-twelid: Malualkon, is-Sudan; Malualkon, is-Sudan t'Isfel; Warawar, is-Sudan; Warawar, is-Sudan t'Isfel
                  
                  
                     Paul Malong kien il-Kmandant tal-Istat Maġġur tal-Armata għal-Liberazzjoni tal-Poplu tas-Sudan (SPLA) sa Mejju 2017. Għalkemm tneħħa mill-pożizzjoni tiegħu, għadu figura influwenti ferm peress li għandu l-kontroll ta' diversi milizzji, għandu persuni leali lejh fi ħdan l-SPLA u għandu netwerk kbir taħt il-patroċinju tiegħu. L-influwenza tiegħu tidher ukoll mill-fatti fejn f'Ottubru 2017 uffiċjali għolja (inkluż il-Logutenent Kurunell Chan Garang) ippruvaw, bl-użu tal-forza, jeħilsu lil Malong mill-arrest domiċiljarju; f'Jannar 2018, il-President Kiir akkuża lil Malong b'mobilizzazzjoni għal gwerra. Malong ikkmanda wkoll truppi li kkommettew ksur serju tad-drittijiet tal-bniedem, inkluż attakki u qtil ta' ċivili u d-distruzzjoni estensiva ta' rħula.
                  
                  
                     3.2.2018
                  
               
                     2.
                  
                  
                     Michael Makuei Leuth
                  
                  
                     Data tat-twelid: 1947;
                     Post tat-twelid: Bor, is-Sudan t'Isfel; Bor, is-Sudan
                  
                  
                     Michael Makuei Leuth ilu fil-pożizzjoni ta' Ministru għall-Informazzjoni u x-Xandir mill-2013, u kien il-kelliem pubbliku tad-delegazzjoni tal-gvern għat-taħditiet ta' paċi tal-Awtorità Intergovernattiva għall-Iżvilupp (IGAD). Makuei ostakola l-proċess politiku fis-Sudan t'Isfel, b'mod partikolari billi ostakola l-implimentazzjoni tal-Ftehim dwar ir-Riżoluzzjoni tal-Konflitt fis-Sudan t'Isfel (ARCSS) ta' Awwissu 2015 permezz ta' dikjarazzjonijiet pubbliċi infjammatorji u billi ostakola l-ħidma tal-Kumitat ta' Evalwazzjoni Konġunt ta' Monitoraġġ tal-ARCSS u l-istabbiliment tal-Istituzzjonijiet Ġudizzjarji Transitorji tal-ARCSS. Huwa ostakola wkoll l-operazzjonijiet tal-Forza ta' Protezzjoni Reġjonali tan-NU (RPF). Makuei huwa wkoll responsabbli minn ksur serju tad-drittijiet tal-bniedem, inkluż restrizzjonijiet fuq il-libertà ta' espressjoni.
                  
                  
                     3.2.2018
                  
               
                     3.
                  
                  
                     Malek Reuben Riak
                  
                  
                     Pożizzjoni: Logutenent Ġeneral
                     Data tat-twelid: 1 ta' Jannar 1960;
                     Post tat-twelid: Yei, is-Sudan t'Isfel
                  
                  
                     Malek Reuben Riak kien Viċi Kmandant tal-Istat Maġġur tad-Difiża u Spettur Ġenerali tal-armata tal-gvern minn Mejju 2017. Qabel dan, kien Viċi Kmandant tal-Istat Maġġur tal-SPLA għat-Taħriġ (Marzu 2016 - Mejju 2017), u Viċi Kmandant tal-SPLA (Jannar 2013 - Marzu 2016). Bħala Viċi Kmandant tal-Istat Maġġur tad-Difiża, kellu rwol fl-akkwist ta' armi għall-armata.
                     Malek Reuben Riak ġie identifikat mill-Panel ta' Esperti tan-NU bħala uffiċjal għoli responsabbli mill-ippjanar u s-sorveljanza tal-eżekuzzjoni tal-offensiva tal-gvern fl-Istat ta' Unity f'April 2015. Twettaq ksur serju tad-drittijiet tal-bniedem, li kien jinkludi d-distruzzjoni sistematika ta' rħula u infrastruttura, l-ispostament b'forza tal-popolazzjoni lokali, il-qtil indiskriminat u t-tortura ta' persuni ċivili, l-użu mifrux ta' vjolenza sesswali, inkluż kontra l-anzjani u t-tfal, u l-ħtif u r-reklutaġġ ta' tfal bħala suldati. Din l-offensiva, fil-kuntest tat-taħditiet għall-paċi li għaddejjin bejn il-gvern u l-oppożizzjoni, ostakolat il-proċess politiku minħabba atti ta' vjolenza.
                  
                  
                     3.2.2018”